ריימונד דה לרוש

ריימונד דה לרוש או הברונית דה לרוש, שם במקור: אליס דרוש (בצרפתית: Raymonde de Laroche, שם במקור: Elise Deroche ; 22 באוגוסט 1882 – 18 ביולי 1919) הייתה טייסת ומהנדסת צרפתייה, והאישה הראשונה בעולם שקיבלה רישיון טיס, ב-8 במרץ 1910. נהרגה בהתרסקות מטוס בגיל 36.

==ביוגרפיה==
ריימונד דה לרוש נולדה בשם אליס דרוש בשנת 1882 בפריז, צרפת. אביה היה שרברב. בבגרותה היא גילתה עניין במכוניות ובאופנועים. בצעירותה, החלה בקריירת משחק והשתמשה בשם הבמה ריימונד דה לרוש – שם אותו החליטה לאמץ לשארית חייה. לעולם התעופה היא נחשפה כאשר לאון דלגרנז' , אמן שאיתו ניהלה רומן, עשה הסבה והחל לעסוק במטוסים. בשנת 1908, חזתה דה לרוש בטיסת ראווה של האחים רייט שהתקיימה בלה מאן שבצרפת. דה לרוש כבר ראתה בעברה מטוס של אלברטו סנטוס דימון, אולם הפעם היא קיבלה הזדמנות לעלות על מטוס כנוסעת והחוויה גרמה לה להרגיש כי עתידה בעולם התעופה. ב-29 באוקטובר 1909, דלגרנז' הכיר לה את חלוץ התעופה, צ'ארלס וואזן , והיא ביקשה ממנו שילמד אותה לטוס. וואזן, שהוקסם מרצונה, נענה לבקשתה והשניים הפכו לחברים קרובים.

==קריירת טיסה==

וואזן לימד את דה לרוש לטוס על מטוס שאותו ייצר בעצמו שנקרא 'וואזן דו-כנפי' . במטוס הוואזן לא היה מקום למדריך ולתלמיד משום שהיה בו מושב אחד בלבד. שיעורי הטיסה נערכו כאשר התלמידים יושבים במושב מאחורי ההגה והמדריך צועק להם הוראות מהקרקע. בתרגולים הראשונים, המדריך ביקש מדה לרוש להסיע את המטוס בשדה ובשום אופן לא להמריא איתו. ב-22 באוקטובר 1909, לאחר מספר שיעורים, הרגישה דה לרוש מספיק בטוחה, ובניגוד להוראות המפורשות של וואזן להישאר על הקרקע, היא משכה את המצערת, האיצה במסלול והמריאה לגובה של 4.5 מטרים. לאחר מספר רגעים, נחתה ברכות על הקרקע. בכך הפכה דה לרוש לאישה הראשונה בהיסטוריה שהטיסה מטוס. המטוסים בראשיתו של עולם התעופה היו מסוכנים מאוד, ודה לרוש עברה מספר תאונות. חודשיים וחצי לאחר טיסתה הראשונה, עברה דה לרוש את התאונה הראשונה שלה כאשר במהלך הנחיתה, זנב המטוס התחכך בעץ והמטוס התרסק. היא סבלה מזעזוע מוח ומשבר בעצם הבריח. לאחר שהחלימה, חזרה דה לרוש לעולם התעופה, הצטרפה לוואזן למשלחות טיסה ברחבי העולם וצברה ניסיון רב.

ב-8 במרץ 1910, בגיל 24, הפדרציה הבינלאומית לאווירונאוטיקה הנפיקה לה רישיון טיסה ובכך הפכה לאישה הראשונה בעולם שקיבלה רישיון טיס. כאישה הראשונה להחזיק רישיון טיס, דה לרוש התקבלה בברכה לאליטה המצומצמת של חלוצי התעופה, והשתתפה בטיסות ראווה רבות ברחבי אירופה ובצפון אפריקה. בסיקורי התקשורת, דה לרוש זכתה לכינוי 'הברונית' זאת על אף שאין לה ייחוס אריסטוקרטי. היא נהנתה מהתואר הזה ששירת אותה ואת התדמית שלה בטיסות הראווה. מעמדה כברונית הגיע לשיאו כשהשתתפה בטיסת ראווה שנערכה בסנקט פטרבורג רוסיה מול קיסר רוסיה, ניקולאי השני. לאחר מפגן התעופה, פנה אליה הקיסר בתואר 'הברונית' ושיבח אותה על אומץ ליבה.
דה לרוש מאחורי הגה המטוס – 1910
ב-8 ביולי 1910, ארבעה חודשים לאחר שקיבלה את רישיון הטייס, עברה דה לרוש תאונה נוספת כאשר במהלך טיסה בריימס, המטוס הזדקר, צנח מגובה של 50 מטרים והתרסק. דה לרוש, שנפצעה קשות, נגררה מתוך ההריסות חסרת הכרה ומעטים חשבו שהיא תשרוד. לאחר שיקום ארוך שעצר את פעילותה במשך כמעט שנתיים, היא חזרה לטוס. ב-26 בספטמבר 1912 היא נסעה לבקר את וואזן ברון. שניהם נסעו במכוניתו של וואזן ועברו תאונת דרכים קשה כאשר המכונית התנגשה במכונית אחרת. וואזן נהרג במקום לאחר שמכוניתו התגלגלה עליו. דה לרוש נפצעה קשה ועברה שיקום במשך מספר חודשים.

ב-25 בנובמבר 1913 היא זכתה ב-Femina Cup כאשר טסה ברציפות 4 שעות, וקבעה שיא עולם לנשים טייסות כאשר טסה למרחק של 323 קילומטר (הזכייה הקודמת הייתה של אלן דוטריו עבור טיסה של כשעתיים וחצי בשנת 1910)). טיסה זו הסתיימה עקב תקלות מכניות. בשנת 1914, עם פרוץ מלחמת העולם הראשונה, נאסר על הנשים בצרפת לטוס. דה לרוש ביקשה להתגייס ולשרת כטייסת אולם הצבא הצרפתי סירב בטענה כי הדבר מסוכן מידי לנשים. היא התנדבה לשירות הצבאי בתפקיד נהגת צבאית ובמהלך שירותה הסיעה קצינים בקו החזית, לעיתים תחת אש ארטילריה.

==מותה==
בשנת 1919, עם סיום מלחמת העולם הראשונה, דה לרוש שבה לעולם התעופה וקבעה שיא עולם נוסף לנשים כשהטיסה את מטוסה לגובה של 4,785 מטר. היה לה ידע רב בהנדסת מטוסים והיא רצתה להיות טייסת מבחן מקצוענית ולבחון מטוסים חדשים. הזדמנות זו נקרתה בדרכה ב-18 ביולי 1919, כאשר קולגה הזמין אותה לשמש כטייסת משנה בטיסת מבחן שהוא התכוון לערוך למטוס חדש מדגם Caudron בשדה התעופה לה קרוטואה (Le Crotoy). דה לרוש הסכימה ברצון וביום טיסת המבחן הפכה לאישה טייסת המבחן הראשונה בעולם. במהלך הנחיתה נכנס לפתע המטוס לסחרור, צלל למטה והתרסק. דה לרוש מתה במקום והטייס הראשי מת בדרכו לבית החולים.

==אותות הוקרה==
*פסל לזכרה מוצב בנמל התעופה לה בורז'ה.
*לה פוסט, שירות הדואר הצרפתי, הנפיק בול לזכרה.
*שלט לזכרה מוצב בפריז.

==גלריה==
<gallery widths="180px" heights="180px" perrow="4">
Raymonde de Laroche in her Voisin biplane, Reims air show - 191007.jpg|גלויה עם צילום של דה לרוש מטיסה מטוס וואזן בריימס, יולי 1910
Raymonde de la Roche.png|דה לרוש במושב המטוס מאחורי ההגה
Baronne Raymonde de Laroche.jpg|דה לרוש בשדה התעופה עם מטוס לצידה
Elise Deroche 6.jpg|דה לרוש בתקופתה כשחקנית
Paris Élise Deroche771.JPG|שלט לזכרה של ריימונד דה לרוש
Raymonde de Laroche (22 August 1882 – 18 July 1919) circa 1915.jpg|
Baronesse Raymonde de LaRoche.jpg|
</gallery>

==ראו גם==
*בסי קולמן – האישה השחורה הראשונה שקיבלה רישיון טיס
*ת'וריא א-שאווי – האישה המרוקאית הראשונה שקיבלה רישיון טיס

==לקריאה נוספת==
<div class="mw-content-ltr">
Eileen F. Lebow (2003), Before Amelia: Women Pilots in the Early Days of Aviation
</div>

==קישורים חיצוניים==

<div class="mw-content-ltr">
* [https://airandspace.si.edu/explore-and-learn/topics/women-in-aviation/roche.cfm women in aviation and space history], National Air and Space Museum, Smithsonian Institution
* [https://web.archive.org/web/20180827165733/http://www.earlyaviators.com/edelaroc.htm BARONESS de LAROCHE], THE EARLY BIRDS OF AVIATION, Inc
* '[http://www.ctie.monash.edu.au/hargrave/laroche.html Baroness' Raymonde de Laroche (1886-1919)], Monash University, Engineering
* [http://centennialofwomenpilots.com/raymonde-de-laroche-france/ Raymonde de Laroche – France], Women Of Aviation's History
* John H. Lienhard, [http://www.uh.edu/engines/epi1813.htm RAYMONDE de LAROCHE], The Engines of Our Ingenuity
* [http://fly.historicwings.com/2013/03/the-baroness-of-flight/ THE BARONESS OF FLIGHT], Historic Wings
</div>
* [https://www.flightglobal.com/pdfarchive/view/1909/1909%20-%200693.html כתבה על ריימונד דה לרוש משנת 1909]

קטגוריה:אישים הקבורים בבית הקברות פר לשז
קטגוריה:צרפתים שנהרגו בתאונות אוויריות
קטגוריה:מהנדסות אווירונאוטיקה
קטגוריה:מהנדסים צרפתים
קטגוריה:טייסות צרפתיות
קטגוריה:נשים שהונצחו על בולים
קטגוריה:אישים שהונצחו על בולי צרפת
קטגוריה:ילידות 1882
קטגוריה:חלוצות התעופה
קטגוריה:נפטרות ב-1919